CELEX: 32022D1022
Language: lt
Date: 1654732800000
Title: Tarybos sprendimas (ES) 2022/1022 2022 m. birželio 9 d. dėl Konvencijos dėl tarptautinių interesų, susijusių su mobiliąja įranga, Protokolo dėl klausimų, susijusių su kasybos, žemės ūkio ir statybos įranga (MAC protokolas), pasirašymo Europos Sąjungos vardu

2022 6 29   
               
               
                  LT
               
               
                  Europos Sąjungos oficialusis leidinys
               
               
                  L 172/1
               
            
         TARYBOS SPRENDIMAS (ES) 2022/1022
         2022 m. birželio 9 d.
         dėl Konvencijos dėl tarptautinių interesų, susijusių su mobiliąja įranga, Protokolo dėl klausimų, susijusių su kasybos, žemės ūkio ir statybos įranga (MAC protokolas), pasirašymo Europos Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 81 straipsnio 2 dalies a, c ir e punktus kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Sąjunga deda pastangas, kad būtų sukurta bendra teisminė erdvė, grindžiama teismo sprendimų tarpusavio pripažinimo principu;
                  
               
                     (2)
                  
                  
                     2019 m. lapkričio 22 d. Pretorijoje priimtas Konvencijos dėl tarptautinių interesų, susijusių su mobiliąja įranga, Protokolas dėl klausimų, susijusių su kasybos, žemės ūkio ir statybos įranga (toliau – MAC protokolas) veiksmingai prisideda prie tų klausimų reguliavimo tarptautiniu lygmeniu. Todėl pageidautina kuo greičiau pradėti taikyti MAC protokolo nuostatas;
                  
               
                     (3)
                  
                  
                     kai kurie MAC protokole reglamentuojami klausimai daro poveikį Europos Parlamento ir Tarybos reglamentams (EB) Nr. 593/2008 (1), (ES) Nr. 1215/2012 (2) ir (ES) 2015/848 (3). Todėl Sąjunga turi išimtinę kompetenciją tais klausimais, o kiti klausimai tai kompetencijai nepriklauso;
                  
               
                     (4)
                  
                  
                     Komisija Sąjungos vardu derėjosi dėl MAC protokolo dalių, priklausančių Sąjungos išimtinei kompetencijai;
                  
               
                     (5)
                  
                  
                     MAC protokolo XXIV straipsnio 1 dalyje numatyta, kad regioninės ekonominės integracijos organizacijos, kurių kompetencijai priklauso tam tikri MAC protokole reglamentuojami klausimai, gali pasirašyti, priimti, patvirtinti tą protokolą arba prie jo prisijungti;
                  
               
                     (6)
                  
                  
                     MAC protokolo XXIV straipsnio 2 dalyje nustatyta, kad regioninė ekonominės integracijos organizacija pasirašymo, priėmimo, patvirtinimo arba prisijungimo metu turi pateikti pareiškimą ir jame nurodyti tame protokole reglamentuojamus klausimus, kuriuos tos organizacijos valstybės narės perdavė jos kompetencijai. Todėl Sąjunga turėtų pateikti tokį pareiškimą MAC protokolo pasirašymo metu;
                  
               
                     (7)
                  
                  
                     reglamentai (EB) Nr. 593/2008, (ES) Nr. 1215/2012 ir (ES) 2015/848 yra privalomi Airijai ir todėl ji dalyvauja priimant šį sprendimą;
                  
               
                     (8)
                  
                  
                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;
                  
               
                     (9)
                  
                  
                     MAC protokolas turėtų būti Sąjungos vardu pasirašytas su sąlyga, kad jis bus sudarytas vėliau, o pridėtas pareiškimas turėtų būti patvirtintas,
                  
               PRIĖMĖ ŠĮ SPRENDIMĄ:
         
            1 straipsnis
            Sąjungos vardu patvirtinamas Konvencijos dėl tarptautinių interesų, susijusių su mobiliąja įranga, Protokolo dėl klausimų, susijusių su kasybos, žemės ūkio ir statybos įranga (toliau – MAC protokolas), priimto Pretorijoje 2019 m. lapkričio 22 d., pasirašymas, su sąlyga, kad jis bus sudarytas (4).
         
         
            2 straipsnis
            Sąjungos vardu patvirtinamas prie šio sprendimo pridėtas pareiškimas, su sąlyga, kad vėliau bus priimtas sprendimas dėl MAC protokolo sudarymo.
         
         
            3 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti MAC protokolą, atsižvelgiant į 4 straipsnyje nustatytą sąlygą.
         
         
            4 straipsnis
            Pasirašydama MAC protokolą, Sąjunga teikia prie šio sprendimo pridėtą pareiškimą, laikydamasi MAC protokolo XXIV straipsnio 2 dalies.
         
         
            5 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Liuksemburge 2022 m. birželio 9 d.
            
               
                  Tarybos vardu
               
               
                  Pirmininkas
               
               É. DUPOND-MORETTI
            
         
         
            (1)  2008 m. birželio 17 d. Europos Parlamento ir Tarybos reglamentas (EB) Nr. 593/2008 dėl sutartinėms prievolėms taikytinos teisės („Roma I“) (OL L 177, 2008 7 4, p. 6).
         
            (2)  2012 m. gruodžio 12 d. Europos Parlamento ir Tarybos reglamentas (ES) Nr. 1215/2012 dėl jurisdikcijos ir teismo sprendimų civilinėse ir komercinėse bylose pripažinimo ir vykdymo (OL L 351, 2012 12 20, p. 1).
         
            (3)  2015 m. gegužės 20 d. Europos Parlamento ir Tarybos reglamentas (ES) 2015/848 dėl nemokumo bylų (OL L 141, 2015 6 5, p. 19).
         
            (4)  MAC protokolo tekstas bus paskelbtas kartu su sprendimu dėl jo sudarymo.
      
      
         
            Pareiškimas pagal XXIV straipsnio 2 dalį dėl Europos Sąjungos kompetencijos Konvencijos dėl tarptautinių interesų, susijusių su mobiliąja įranga, Protokolo dėl klausimų, susijusių su kasybos, žemės ūkio ir statybos įranga (MAC protokolo), priimto Pretorijoje 2019 m. lapkričio 22 d., reglamentuojamais klausimais, kuriuos valstybės narės perdavė Europos Sąjungos kompetencijai
            
               1.   
               
                  MAC protokolo XXIV straipsnio 1 dalyje numatyta, kad regioninės ekonominės integracijos organizacijos, kurias sudaro suverenios valstybės ir kurių kompetencijai priklauso tam tikri MAC protokole reglamentuojami klausimai, gali jį pasirašyti, jeigu pateikia XXIV straipsnio 2 dalyje nurodytą pareiškimą. Europos Sąjunga nusprendė patvirtinti MAC protokolą ir teikia tokį pareiškimą.
               
            
            
               2.   
               
                  Dabartinės Europos Sąjungos valstybės narės yra Belgijos Karalystė, Bulgarijos Respublika, Čekijos Respublika, Danijos Karalystė, Vokietijos Federacinė Respublika, Estijos Respublika, Airija, Graikijos Respublika, Ispanijos Karalystė, Prancūzijos Respublika, Kroatijos Respublika, Italijos Respublika, Kipro Respublika, Latvijos Respublika, Lietuvos Respublika, Liuksemburgo Didžioji Hercogystė, Vengrija, Maltos Respublika, Nyderlandų Karalystė, Austrijos Respublika, Lenkijos Respublika, Portugalijos Respublika, Rumunija, Slovėnijos Respublika, Slovakijos Respublika, Suomijos Respublika ir Švedijos Karalystė.
               
            
            
               3.   
               
                  Tačiau pagal Protokolo Nr. 22 dėl Danijos pozicijos, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius šis pareiškimas netaikomas Danijos Karalystei.
               
            
            
               4.   
               
                  Šis pareiškimas netaikomas valstybių narių teritorijoms, kuriose negalioja Sutartis dėl Europos Sąjungos veikimo, ir juo nedaromas poveikis tokiems teisės aktams ar pozicijoms, kuriuos atitinkamos valstybės narės pagal MAC protokolą gali priimti tų teritorijų vardu ir interesais.
               
            
            
               5.   
               
                  MAC protokole reglamentuojamais klausimais Europos Sąjunga pasinaudojo savo kompetencija priimdama 2012 m. gruodžio 12 d. Europos Parlamento ir Tarybos reglamentą (ES) Nr. 1215/2012 dėl jurisdikcijos ir teismo sprendimų civilinėse ir komercinėse bylose pripažinimo ir vykdymo (1) (MAC protokolo IX straipsnis „Nuostatų dėl teismo skiriamų teisės gynimo priemonių, kol laukiama galutinio sprendimo, pakeitimas“), 2015 m. gegužės 20 d. Europos Parlamento ir Tarybos reglamentą (ES) 2015/848 dėl nemokumo bylų (2) (MAC protokolo X straipsnis „Teisės gynimo priemonės nemokumo atveju“ ir MAC protokolo XI straipsnis „Pagalba nemokumo atveju“) ir 2008 m. birželio 17 d. Reglamentą (EB) Nr. 593/2008 dėl sutartinėms prievolėms taikytinos teisės („Roma I“) (3) (MAC protokolo VI straipsnis „Teisės pasirinkimas“).
               
            
            
               6.   
               
                  Europos Sąjungos kompetencija pagal Europos Sąjungos sutartį ir Sutartį dėl Europos Sąjungos veikimo dėl savo pobūdžio gali nuolat kisti. Remiantis Sutartimis, kompetentingos institucijos gali priimti sprendimus, kuriais nustatomos Europos Sąjungos kompetencijos ribos. Todėl Europos Sąjunga pasilieka teisę atitinkamai keisti šį pareiškimą, tačiau tai nėra būtina sąlyga jai įgyvendinti savo kompetenciją MAC protokolo reglamentuojamais klausimais.
               
            
            
               (1)  OL L 351, 2012 12 20, p. 1.
            
               (2)  OL L 141, 2015 6 5, p. 19.
            
               (3)  OL L 177, 2008 7 4, p. 6.